Eleki Krónika – 2006. június

Városi Pedagógusnap - Az Év Pedagógusai
Előző számunkban említettük, hogy milyen szép és nemes a pedagógusi hivatás, pálya.  A Napközis Ebédlőben megrendezett ünnepségen Őket köszöntötték június 13.-án.A megjelenteket Völgyesi István köszöntötte és felkérte Dr. Heim Lajosné alpolgármester asszonyt ünnepi beszédének elmondására, aki Elek Város Önkormányzata Képviselő-testülete, a szülők, a tanulóifjúság és a város minden polgára nevében üdvözölte az egybegyűlteket,a pedagógusokat. A beszédet rövid műsor követte, melyet a Dr. Mester György Általános Iskola tanulói mutattak be. Ezután került sor az „Év Pedagógusai kitüntető cím átadására.” Az idén 12 név közül választották ki a képviselők a három kitüntetettet: Brandt Antalné Rung Edit tanítónőt, Godó Antalné Gémes Róza tanárnőt ( igazgató helyettest), Pelle László tanárurat. A méltató szöveget Hölgyei István olvasta fel, az alábbiak szerint:
1. Brandt Antalné Rung Edit életútja:
1958-ban született Kevermesen. Általános iskolai tanulmányait is itt végezte. Ezt követően az eleki gimnáziumban folytatta tanulmányait. Sikeres felvételt nyert a debreceni Tanítóképző Főiskola tanítói szakára. Itt 1981-ben végzett. Házasságkötése után Eleken telepedett le, a helyi általános iskolában kezdett el dolgozni. A mai napi is a Dr. Mester György Általános Iskola pedagógusa.  Személyiségéhez nagyon közel áll az alsó tagozatos gyermekek világa. A Nyelvi Irodalmi Kommunikációs nevelés –majd az iskola otthonos forma meghonosítása az ő nevéhez fűződik. Meghatározó szerepe van az intézmény nemzetközi kapcsolatainak kiépítésében.
Évek óta szervezi -2 kollégájával együtt- a gyermekek nyári balatoni táborát.
Fontos szerepet tölt be a Riha Ilona Alapítvány kuratóriumában. Hosszú éve óta a Pedagógus Szakszervezet vezetője, kiállva a dolgozók érdekei mellett.
2. Godó Antalné Gémes Róza életútja:
1949-ben született Eleken. Szüleitől tanulta meg a munka szeretetét , a kitartást, a becsületességet, az emberek iránti tiszteletet, szeretetet. 
Általános iskolai tanulmányait Eleken végezte jeles eredménnyel. Ő is az eleki gimnáziumban folytatta további tanulmányait. 1968-ban felvételt nyert a Szegedi Tanárképző Főiskolára, ahol matematika-műszakiismeretek és gyakorlatok szakon diplomát szerzett. Házasságkötése után Eleken telepedett le, azóta is itt él. Első munkahelye az általános iskola és diákotthon volt, azóta is ezen a munkahelyen dolgozik, amely iskola most már a Dr. Mester György nevét vette fel. A tanári pályájának 35. évét tanítja. 1993-tól az intézmény igazgatóhelyettese, 1994-2000, az iskola igazgatója, majd 2000-től ismét az iskola igazgatóhelyettese.  Munkáját becsületesen végzi, és emellett több, a szakmai munkáját elősegítő továbbképzésen is részt vett. Munkáját „Miniszteri Dicsérettel” is elismerték. Következetesen, kitartóan dolgozik, az óráira mindig lelkiismeretesen felkészül óravázlatokkal. A pedagógusi munkát hivatásának érzi.
3. Pelle László életútja:
1959-ben született Gyulán. Általános iskolai tanulmányait lakóhelyén, Kevermesen végezte, majd a gyulai Erkel Ferenc Gimnáziumban érettségizett. Innen Szegedre vitt az útja, ahol 1982-ben matematika-kémia szakos diplomát szerzett a Juhász Gyula Tanárképző Főiskolán. Már munka mellett szerezte meg ugyanitt 1986-ban-a fizika tanári oklevelet is. Pedagógiai pályáját Eleken a Román Tannyelvű Általános Iskolában kezdte 1982-ben. Innen 1989-ben átment a jelenlegi munkahelyére, a Békés Megyei Radványi György Középiskolába. Pedagógusi munkáját az igényesség, az önképzés, a tanulók iránti szeretet, megértés és a magas szakmai színvonal jellemzi. Ezt a munkáját 2002-ben a Radványi gyűrűvel jutalmazták. Aktív szereplője az eleki közéletnek, tagja a város Képviselő-testületének, az Oktatási,-Kulturális és Sportbizottság elnöke - közmegelégedésre.
 Völgyesi István a méltató szövegek elmondása után felkérte Pluhár László polgármester urat a díjak átadására. Ezután következett a kollégák meleg kézszorítása és gratulációja. 
Az ünnepséget az alábbi gondolatokkal zárta a polgármester úr: „Úgy gondolom, hogy e cím méltó helyekre került, olyan kiváló pedagógusokhoz, akiket városunk minden lakója ismer, tisztel, tevékenységüket elismeri. A testület köszönete azonban fel sem ér azzal, amit a felnevelt nemzedék köszönete jelent. Azt, amit szakmai tudásukkal, személyiségük varázsával nyújtottak.”
E zárszavakkal ért véget a hivatalos része az ünnepségnek. A megvendégeléshez ,- melyet Elek Város Önkormányzata biztosított, mindenkinek jó étvágyat kívánt Völgyesi István, és egy pohár pezsgő koccintásával elkezdődött  a kötetlen beszélgetés.
Nádor Mária

Ballagás és tanévzáró a Dr. Mester György Általános Iskolában
Csodaszép napsütéses idő köszöntötte az ünneplő 8. osztályos ballagókat, június 16.-án. A 8. osztályos komoly hölgyek és fiatal emberek végigjárták az iskolaépületeket, ahol a kedves diákéletük zajlott. Elköszöntek az ottani diákoktól és sok szép virággal a kezükben érkeztek meg a tanévzáróra. A Himnusz hangjaival kezdetét vette az ünnepély. Lénárt Istvánné igazgató asszony szeretettel köszöntött mindenkit, de főleg az iskolájuktól búcsúzó nyolcadikosokat. Elsőként az ünnepélyes zászlóátadás következett, azután a hetedik osztályosok híres emberektől vett gondolatai hangzottak el. Ezt követően igazgató asszony ballagási beszédét hallgatták a résztvevők.
Kedves színfoltja volt az ünnepségnek az a mozzanatsor, amikor 50 színes léggömb emelkedett fel-fel a magasba. A léggömbök a nyolcadikosokat jelképezte, hiszen ők is szétszóródnak a szélrózsa minden irányába. Néhány léggömb együtt repült, mint ahogy a tanulók is együtt tanulnak tovább egy-egy iskolában.
Igazgató asszony szavai: „Valami véget ért, de valami más, új a kezdetét veszi. Szomorkodásra tehát semmi ok, hiszen a tudás, a régi barátok örökre megmaradnak. Kívánok Nektek és szüleiteknek minden jót és sikeres középiskolai éveket.” Ezután átadta az „Iskola Legjobb Tanulója” díjat, melyet idén Bellon Balázs érdemelte ki a vele járó pénzjutalommal együtt.  Balázs a fizika, a számítástechnika, az angol nyelv tantárgyak helyi, megyei és országos versenyein elért eredményei alapján érdemelte ki ezt a hatalmas elismerést. Angol nyelvből 8. osztály végére középfokú nyelvvizsgát tett. Őt jutalmazta meg Pelle László is, aki az oktatási és Kulturális Bizottság nevében köszöntötte a az ünnepeltet. Ezután dísztáviratok felolvasása következett; a 8. osztályosokat így köszöntötte: Dr. Szirovicza Éva gyermekorvos, Völgyesi Zoltánné tanítónő, a Román Iskola kollektívája és a Védőnői szolgálat.
Az ünnepség második részében  tanévet búcsúztató, nyarat idéző verseket adtak elő a 3. osztályos tanulók. Ezeket a verseket követve igazgató asszony ismét a mikrofon elé állt, és elmondta évzáró beszédét. Idézet az évzáró beszédből, értékelésből: „Mindannyian nehéz, dolgos évet tudhatunk magunk mögött. Elsőseink dicséretet érdemelnek, év elején megszeppenve álltak itt előttem a sorokban. Mostanra már a legtöbb gyermek elboldogul a könyvek birodalmában.” Ezután kiemelte –név szerint- azokat a tanulókat, akik kitűnő tanulmányi eredményt értek el az idei tanévben.
1.évfolyam: Árgyelán Stella, Korcsok Kata, Veres Fruzsina, Árgyelán Endre, Lőrincz Balázs, Török Máté. 2.évfolyam: Kása Rebeka, Nagy Marcell, Malkócs István, Jenei Edit, Horváth Csenge, Szegedi Szonja, Szegedi Mariann, Simonka Mózes,Piroska Martin.
3.évfolyam: Jenei Kitti, Málik Klára, Sajcz  Richard, Farkas Daniella, Gulyás Hanna, Korcsok Máté, Szaniszlai Patrícia, Bender Fanni, Szabó Roxána, Dávid Áron, Ottlakán Pálma, Nagy Rebeka,Szántó Melinda, Rubóczki Benjamin, Antal András. 4.évfolyam: Tulkán Márk, Erdei Eliza, Bíró Anita, Kovács Antal, Kovács Evelyn, Szilágyi István, Papp Brigitta, Ferenczi Anna, Festő Dávid, Halasi Ramóna, Szűcs Vivien, Vadász Viktória.
5.évfolyam: Sütő Amanda, Halasi Levente, Málik János, Antal Erzsébet, Boris Norbert, Dávid Csenge, Halasi Fanni, Kovács Adrienn, Simonka Kitti. 6.évfolyam: Gémes Péter, Hoffmann Zsolt, Kóra Tibor, Tokár Zoltán, Bellon Bence, Brindás Barna, Keller Zsolt, Laiter Ádám, Nagy Bettina, Liszkai József, Pluhár Dóra.
7.évfolyam: Vári Csilla, Van Vianen István.
8.évfolyam: Bellon Balázs, Drágos Marcell, Szentgáli Zoltán, Turóczy Judit, Váradi Beáta, Zsidó Nóra, Sütő Alexandra.
Igazgató asszony szívből gratulált minden tanulónak és szüleiknek az elért eredményekért, akik 1-1 értékes könyvjutalmat kaptak. Ezután felkérte Bereczki Sándornét a Riha Ilona Alapítvány elnökét, hogy ismertesse a jutalmazottak névsorát. 1-4. osztályig 
1.000 Ft-ot kapott: Pintér Zoltán (1.a) Veres Fruzsina (1.a) Iván Ivett (2.a) Karnyánszki János (3.a) Jenei Kitti (3.a) Szabó Ervin (3.b) Hegedűs Kis Anna (3.a) Hegyi Barbara (4.a) Erdei Eliza (4.a)
1.500 Ft-ot kapott: Márki Nilla (1.a) Ferenczi Anna (4.c) Kása Rebeka (2.a) 
2.000 Ft-ot kapott: Korcsok Kata (1.a) Ürmös Enikő (2.a) Szegedi Szonja (2.b) Dávid Áron (3.c) Tulkán Márk (4.a) Papp Brigitta (4.b) Szabó Zoltán (4.c)
2.500 Ft-ot kapott: Horváth Csenge (2.b) Gulyás Hanna (3.b)
3.000 Ft-ot kapott: Antal András (3.c) Festő Dávid (4.c)
5.000 Ft-ot kapott: Korcsok Máté (3.b)

5-8 osztályokból
1.000 Ft-ot kapott: Hoffmann Zsolt (6.a) Lampert Éva (6.a) Lakatos Sándor (7.b.)
2.000 Ft-ot kapott: Nagy Bettina (6.c) Pluhár Dóra (6.c)
3.000 Ft-ot kapott: Szegei Jácint (5.a) Bellon Bence (6.c) Vári Csilla (7.b) Turóczy Judit (8.b)
4.000 Ft-ot kapott: Antal Erzsébet (5.b) Van Vianen István (7.b)
5.000 Ft-ot kapott: Tokár Zoltán (6.a) Dávid Csenge (5.b)
És kiemelkedő pontszámmal a legjobb eredményt nyújtotta és a kuratórium 10.000 Ft-tal jutalmazza Bellon Balázs 8.b osztályos tanulót.
   Azután Kiss Tibor őrnagy úr adott át jutalmakat az alábbi kiváló sportolóknak:
Kovács Tamás 4.a
Kovács Gábor 1.a
Kovács Antal 4.b
Budai Márkó 2.a
A Cigány Kisebbségi Önkormányzat 1-1 szál virággal köszöntötte a ballagókat. 
Igazgató asszony ezután jó pihenést kívánva bezárta a 2005/2006-os tanévet.
Az ünnepség a Szózat felcsendülésével véget ért.
Nádor Mária 

Dávid Csenge 5.b. - Vakáció
Már alig várják a gyerekek,
Hogy a harangok delet jelezzenek, 
S az iskolából haza mehessenek.
Azért ez a sürgés-forgás,
Mert végre szünet van pajtás!
Mostantól egy pár hónapig
Azt csinálsz hát mi jól esik!
Mehetsz strandra lubickolni,
Nem kell sokáig tanulni.
Ehetsz meggyet, vághatsz füvet,
Mert beköszöntött a NYÁRI SZÜNET!
Tanáraink se nagyon bánják, 
Hogy idejüket nem tanításra szánják.
De ha vége lesz a szünetnek,
Szabályokat műveletek követnek.
Addig is jó szórakozást nektek,
Előttünk a nyári szünet
Még sokat pihenhettek.

Ballag már a vén diák tovább, tovább….
Ballagási ünnepség volt a Román Általános Iskolában, június 17-én délelőtt. Díszbe öltöztették a tantermeket, a folyosót. Nisu Cornel igazgató úr szeretettel köszöntött mindenkit és külön tisztelettel üdvözölte a város első emberét, Pluhár László urat, Pelle Lászlót, az Oktatási és Kulturális  Bizottság elnökét, a Román Kisebbségi Önkormányzat elnökét, Dr. Szelezsán Jánost és Bereczki Sándornét, A Riha Ilona Alapítvány elnökét. Az ünnepség a Himnusszal kezdődött. Igazgató úr néhány gondolatban méltatta az eltelt tanítási év eredményeit és a legügyesebb tanulókat könyvek átadásával- és oklevéllel jutalmazta. Ezután felkérte Bereczki Sándornét a pénzjutalom átadására. Elnök asszony is szeretettel köszöntött mindenkit és a kuratórium döntése alapján 2 tanulónak adott át pénzjutalmat:
Cercea Elisei és Reszelő Miranda 1.500.- 1.500.- Ft jutalomban részesült. Az ajándékozók között értékes könyvjutalmat adtak át a Lányok Asszonyok Egyesületének képviselői a ballagó 8. osztályosoknak és a további életükhöz sok sikert kívántak.
Drágos József a Cigány Kisebbségi Önkormányzat elnöke virággal búcsúztatta a ballagókat. Ezután következett a tarisznyák átadása, és kedves szavakkal, versekkel bocsátották útjukra a ballagókat a kisebb diákok. Az ünnepség kedves színfoltja volt az, amikor a ballagók 1-1 szál szegfűt nyújtottak át tanáraiknak és a jelenlevő vendégeknek. Megható, szép idézettel érkezett a meghívó és ezt most az újság olvasóival is megosztom:
„Nemes szép élethez, nem kellenek nagy cselekedetek,
Csupán tiszta szív, és sok-sok SZERETET.”
Nádor Mária

Egy bátor kiállás
Magyarországon 1946-an január 19-én, Budaőrsön kezdődött meg a németség kitelepítése, vagy ahogy ma inkább emlegetik, kiűzetése. Ez az akkori kb.  300. 000-es hazai németség 2/3-t érintette, és ez azért is tragikus volt, mert az akkori győztesek a németeket igaztalanul kollektíve bűnösnek  tekintetették, ami miatt pl. az itteni németség nagy részének vissza kellet mennie az óhazába, de közrejátszott az is, hogy a Csehszlovákiából elüldözött magyaroknak helyet kellett biztosítani Magyarországon!Mivel hazánk a II. világháború után megszállt ország volt, így nem tudott önállóan dönteni ebben a tragikus kérdésben sem, de azért tényként mondható, hogy nem minden németnek kellett elhagynia Magyarországot, mert az 1/3-uk azért mégis itt maradhatott. /Pl. Csehszlovákiából szinten minden németet elüldöztek!/A nagyhatalmak igaztalan döntése ellen azért nem lehetett szinte semmit sem tenni kormányzati szinten, mert az akkori németellenes politikában nagy volt az egyetértés a Szovjetunió, az USA, Nagy-Britannia és Franciaország között. /Pl. közös jóváhagyással ekkor került a Szovjetunióhoz, Németország rovására Königsberg, a mai Kalinyingrád is!/
      Fontos azért azt is megemlíteni, hogy pl. a katolikus egyház 1945 októberében elítélte a kollektív büntetés elvét, ami nem kis bátorságra vallott, hisz már akkor megszálló szovjet csapatok állomásoztak hazánkban.  Azt sem szabad elhallgatni, hogy a katolikus egyház helyi szinten is próbálta menteni a menthetetlent, amit pl. azzal is lehetne bizonyítani, hogy az eleki egyházközség már 1946. február 11-én levelet írt a magyar nemzetgyűlés elnökének is! /Elek kb. tízezres akkori népességének 60 %-a  volt német./Most pedig nézzünk néhány idézetet a levélből: "A mi figyelmünket nem kerüli el az a körülmény sem, hogy az oly szorgalmas és gyakorlott gazdák helyébe kisebb értékű emberanyag kerül, mint például nálunk a román határ mentén a sváb vagyonba románok és cigányok kerültek, ...Elek alig 1/3-a volt Volksbundista, a többi a legnagyobb náci terror közepette mi, a Hűségmozgalomnak tagjai hűek maradtak a a magyar Hazához. Fáj nekünk ez a kitelepítés azért is, mert érintett polgártársaink majdnem kivétel nélkül katholikusok, tehát hitsorstársaink, akik ennek a Hazának megszámlálhatatlan kiváló férfiút, többek között papokat és püspököket adtak.Amiért is illő tisztelettel arra kérjük Elnök Urat, hogy alázatos kérelmünket a nemzetgyűlés illetékes bizottságai elé terjesszen és német honfitársaink tervezett kitelepítését megakadályozni és a rendelet visszavonását elrendelni kegyeskedjék.Fogadja Elnök Úr őszinte tiszteletünk kifejezését, amellyel vagyunk és maradunk, az eleki róm. kath. 
Egyházközség nevében.
Elek, 1946. február 11.
egyh. elnök esperespébános"
     A levél eredetijét az eleki plébánia levéltárában találtuk meg, a választ azonban nem, mivel valószínűleg nem is volt ilyen. Mint közismert, a hazai németség nagy részének a kiűzetését nem sikerült leállítani Eleken sem, pedig a valódi bűnösök akkor már régen nem tartózkodtak Magyarországon! Ennek a levélnek azért is nagy súlya volt, mert Reibel Mihály eleki plébános /1931-59/, illetve egykori országgyűlési képviselő írta, alá aki maga is német eredetű volt. Úgy hisszük, itt sem lehet megkérdőjelezni azt a jogot, hogy a katolikus egyház is politizáljon! /Az viszont érdekes, hogy a levélben kitelepítésről lehet olvasni a ma 
használatos kiűzetés helyett./
      A nemzetgyűlés elnöke 1945 és 1947 között Varga Béla /FKGP/ volt, akinek a későbbi élete elég tragikusan alakult, mert 1947-ben arra kényszerült, hogy emigráljon, igaz ő még megélhette a rendszerváltozást, és itthon halt meg 1995-ben.Reibel Mihály azonban kevésbé volt ilyen "szerencsés", hisz 1956-ban komoly szerepet vállalt Eleken, ami miatt később sokat kellett szenvedni, amelyek után 1959-ben elhalálozott. 
      A magyarországi németség történetében mindig komoly szerepet játszott a katolikus egyház is, hisz a papok mindig helyes értékrendet képviseltek a legnehezebb időszakokban is. Az eleki Reibel Mihály esperesplébános bátor kiállása is méltó arra, hogy az utókor megőrizze emlékét.Így, hatvan év távlatából sem könnyű felidézni ezeket a tragikus eseményeket, de azért szükséges, hogy soha többé ne forduljon erő az, hogy pl. mások bűneiért az egész nemzetnek kelljen bűnhődnie!
Rapajkó Tibor

Elek város matematika zsenije
Előre megbeszélt időpontban érkeztem Hotya Mihály lakására, ahol az éppen aznap érettségiző interjú alanyommal találkoztam. Szívélyes barátságos légkörben beszélgettünk a végtelenül szerény fiatalemberrel. 
Kérdéseim az alábbiak voltak: N.M. – Mióta érzed, tudod, hogy a matematika világában ennyire otthon vagy?
H.M. Alsós 3.-ik osztályos tanuló voltam, amikor a tanítónőm Ökrös Márta észrevette, hogy matematikából többet tudok, mint a többi társaim. Minden versenyre benevezett és ekkor a Zrínyi Matematikai versenyen a megyein 2. helyezést értem el.  Az országoson pedig, a középszintig értem el. 4. osztályos, koromban, pedig már megnyertem a Zrínyi matematika versenyt első lettem. Ma is hálás szívvel gondolok vissza felkészítő tanítómra, aki minden alkalommal a versenyekre elkísért, és jobban izgult értem, mint én. N.M. Mesélj a felsős osztályok eredményeiről is. H.M. 5.-6.-7.-8.- osztályban a felkészítő és patronáló tanárnőm Lukácsné Kohut Anna volt, akire szintén jó szívvel gondolok. Ekkori eredményeim: Minden évben megnyertem a Zrínyi verseny megyei első helyezést. 6. osztályban országosan a 4. helyet tudhattam magamnak. 8. osztályos koromban egy külön elismerést kaptam, mert minden országos versenyen döntőben voltam. Ezek a versenyek Kecskeméten zajlottak. N.M. ha jól tudom, más megmérettetésen is részt vettél, halljunk ezekről az eredményekről is. H.M. a Zrínyit követte a Kalmár László matematikai verseny. Ezeken minden évben 5.-től 8. osztályig első helyezett lettem. Ez a verseny megyei szinten megállt, ezért nem tudok országos eredményekről beszámolni. A Kalmárt követte a Varga Tamás megyei matematika verseny, itt 7.-8. osztályos koromban első helyezést értem el. Itt említeném meg, hogy a 8. osztály elvégzése után én lettem, az „év legjobb tanulója” Ez az elismerés is nagyon jól esett. A Riha Ilona Alapítványhoz is benyújtottam pályázataimat, és minden évben, pénzjutalomban részesültem. N.M. Miután elvégezted a 8. osztályt. Hová vezetett tovább az utad?
H. M. 8.-ik osztály után, Békéscsabára kerültem, és felvételt nyertem a Széchenyi István Két Tanítási Nyelvű Közgazdasági Szakközépiskolába. Itt is kitűnt matematikai többlettudásom, melyet Murvainé Farkas Magdolna tanárnő vett észre. Ezután ő nevezett be a versenyekbe, melyeken az eredmények az alábbiak voltak.:   9. osztály
- Gordiusz Nemzetközi Matematika verseny megyei 2. helyezés - Kenguru Nemzetközi Matematika országos 19. helyezés             1o. osztály 
- Gordiusz Nemzetközi Matematika verseny megyei 2. helyezés - Kenguru Nemzetközi Matematika verseny országos 1. helyezés. /itt végig vérző orral végeztem el a feladatok megoldását, de megérte/
11. osztály.
- Gordiusz Nemzetközi Matematika verseny megyei 1. helyezés - Gordiusz Nemzetközi Matematika verseny országos 2. helyezés - XIV. Nemzetközi Magyar Matematikai versenyen díjazásban részesültem. - Hajnal Emlékverseny 14.-ik helyezés. - Kenguru Nemzetközi Matematika verseny országos. 8. helyezés - OKTV 2. fordulóba kerültem.   12. osztály
- Gordiusz Nemzetközi Matematika verseny megyei 1. helyezés - Gordiusz Nemzetközi Matematika verseny országos 1. helyezés   - OKTV. 2. fordulóba kerültem. - OKTV. 3. forduló 16. helyezés. - Hajnal Emlék verseny 5. helyezés
- Kenguru Nemzetközi Matematika verseny országos 3. helyezés.  Június 22.  napján elérkeztem a középiskolások legizgalmasabb napjához, az érettségihez. Úgy érzem, hogy sikerült az emelt színtű matematikai vizsgán és az eredményeim alapján elértem a kaput, hogy belépjek a Szegedi Tudomány Egyetem Természettudományi Karának Matematika szakára. Ott szeretném folytatni és tovább képezni azt a „felülről” kapott adottságomat. Szeretném még megemlíteni, hogy a jelenlegi iskolánkban, első ízben megkaptam „Az Év matematikus tanulója” címet, nagy örömömre. N.M. Beszélj arról. Ami most Téged örömmel tölt el. H.M. Nagy élmény számomra, hogy ilyen fiatalon át tudom adni matematikusi tudásomat. Jelenleg két tanítványom van, akiket felkészítettem a Zrínyi versenyekre. Korcsok Máté 6.-ik helyezést ért el. A Kenguru Nemzetközi versenyen megyei 2. helyezést ért el. A másik tanítványom Gulyás Hanna, a Zrínyin a megyein 40.-ik helyezést kapta. /nagyon erős mezőny volt/ A Kenguru Nemzetközi versenyen, pedig 4. helyezett lett. Ezzel a válasszal megköszöntem a beszélgetést, és az, járt a fejembe: öröm tölti el a szívemet, amikor ilyen tehetségekről hallok és akkor különösen nagy az örömöm, mikor ez a tehetség éppen a mi kis városunkban él és ide hozza a hírnevet, a dicsőséget. 
Meg kell említenem, azt is, hogy ilyen minden áldozatot, felvállaló /minden versenyen ott izguló/ szülők is kellenek. Hogy az ilyen tehetség ki tudjon bontakozni. És Misi ezt, magáénak tudhatja. 
Minden Eleki Krónika olvasója, és a Szerkesztői Bizottság nevében szívből gratulálok, a „matematika szerelmesének” és kívánom hogy az élete, íveljen mindig felfelé.
Nádor Mária

A lisztről….
A Humán Szolgáltató Központ megbízott Vezetőjével Bodorló Borbálával beszélgettem: a LISZT.-ről. Első kérdésem: 
Kitől, honnan van a liszt, amit a városba szétosztottak?
A Budapesti Élelmiszer Bank Egyesülettől kaptunk, több mázsát. Hogyan osztották szét? 
Először a rászoruló családok /nagycsaládosok, kisnyugdíjasok, munkanélküliek, betegek./ kaptak. Mindenkinek személyesen adtuk át. Felkerestük a civil szervezeteket, velük is megbeszéltük, tudomásuk szerint, ki az, aki rászorul, nekik is adtunk. Volt, aki megköszönte, ugyan de ő nem kérte. Maga helyett, ajánlott mást. Sokan megköszönték a 10 kg-ot, de többet nem kértek. Tehát, akkor mindenki örömmel vette? Nem egészen. Voltak azért problémák. Azt nem szerettük volna, hogy valaki több kg-ot raktározzon. Hiszen a liszt sem bírja a szakszerűtlen tárolást. Amikor minden rászoruló kapott, szívesen adtunk annak, aki szeretettel elfogadta. Semmiféleképpen nem szerettük volna a liszt kártévőinek prédájává hagyni. Ha lisztet kaptunk, nem adhattunk kenyeret. A Humán Szolgáltató Központ arra, törekszik hogy:
„Hálót adj, tanítsd meg halászni. S nem rántott halat”
A legfőbb gond, hogy sokan „panaszkodtak”, hogy nem tudnak,  mit kezdeni a liszttel, mert nem tudnak sem főzni, sem sütni. A kezdő háziasszonyok, és „háziurak” kedvéért közlöm a kelt tészta receptjét.- veszem át a szót.
Kelt tészta: Hozzávalók: 60 dkg liszt, 2 tojás, 4 dl tej,
2 dkg élesztő, 6 dkg vaj, 6 dkg porcukor, egy csipet só.
Az élesztőt 2 dl langyos tejbe morzsoljuk, 2 kávéskanál cukrot teszünk bele, és meleg helyen megkelesztjük. A tálba tett lisztbe tesszük a vajat, a porcukrot, 2 tojássárgáját, és megkelt kovászt. / a tejben „felkelt” élesztőt/ Annyi langyos tejjel állítjuk össze, hogy a tészta, se túl lágy, se túl kemény, ne legyen. Jól kidolgozzuk, ha elválik a táltól, akkor már jó. Lisztezett tálba tesszük, konyharuhával letakarjuk, és langyos helyen kb. 1 óráig, kelni hagyjuk. Ebből a tésztából készíthetünk, fonott kalácsot, mákos, vagy diós beiglit. Köszönöm szépen beszélgetést. 
Kívánunk a Humán Szolgáltató Központ megbízott vezetőjének, dolgozóinak, valamint az adományozó egyesületnek: erőt, egészséget.
Rostásné Hotya Valéria

A középiskolában történt
2006. június 8-12-én a középiskola néhány diákja és tanára a szlovákiai Nagykaposon járt, ahol az eleki művészeti iskola is bemutatkozott. A testvériskolában nagyon szívélyesen fogadták a vendégeket, az ottani kulturális napoknak köszönhetően pedig megismerhették a vidék / egykori Ung vármegye/ népi kultúráját is. Az Elekieknek megmutatták a közeli kisvárost, Nagymihályt, de egy hangulatos estét is eltölthettek a hegyekben lévő
Vinne-tónál.
Június 10-én a rossz idő ellenére is megtartották az iskolai tangazdaság területén lévő akadálypályán a már hagyományosnak is tekinthető lóversenyt. Az idén versenyszámonként csak heten indultak, de volt olyan is korábban, hogy 30-an! A 100 cm-nél nem magasabb akadályok leküzdése során a kezdő lovas kategóriában első helyen a békéscsabai Gajdács Bettina végzett, a kezdő lovak kategóriájában pedig a következő eredmények születtek: I.: Krajnák Attila /HPANEL Kft/, II..:Kolarovszki Erika /HPANEL Kft/, III.: Csóka Péter /Galopp Kft/. A 110 cm-es akadályok esetében az ifjúsági kategóriában az első Horostyák Norbert /Gyeraj Lovastanya/ lett, a nyitott kategóriában pedig így alakult a
sorrend: I.: Bán Nikolett /Tréten Kft/, II.:Potocska Attila /Gyula Liberty/,
III.:Tiba Mihály /Hpanel Kft/. /A harmadik versenyszám, a stafétaugratás
elmaradt!/
Június 13-án a Reibel Mihály Művelődési Házban a középiskola művészeti iskolájának tanulóinak vizsgafellépését láthatták az érdeklődők. A színjátszók Lázár Ervin egyik meséjét mutatták be, a néptáncosok pedig gazdag repertoárjukat.
Rapajkó Tibor

Világtalálkozó 2006 Augusztus 4-5-6. Előzetes tájékoztatás
Nagyon sokan érdeklődnek a városban a világtalálkozó programjáról a résztvevőkről. Ezért megkérdeztem Dr. Heimné Máthé Mária alpolgármester asszonyt a szervezés állásáról, a várható programokról. Dr. Heimné: a háttérszervezés folyik, a program készen van. Mindenki végzi a feladatát. A kisebbségi önkormányzatokkal egyeztetés folyt. A szervező Bizottság kevesebbet ülésezik, személyre szabott feladatok vannak, amelyeket mindenki végez. Három időpont köré szerveződik a találkozó – a németek kiűzetésének 60. évfordulója, a város 10. születésnapja, és 100 éves az eleki futball. A három évforduló a műsorokban is jelentkezik. Ünnepi megemlékezések, fotókiállítás, dokumentumest, a hagyományos születésnapi torta. Első alkalommal szervezünk 9-11 éves korosztály számára „foci-gálát”. A résztvevőkről később számolunk be. Folyamatosan jönnek-mennek a levelek, a telefonok a baráti településekről. Szeretném felhívni azoknak az eleki lakosoknak a figyelmét akik a gerolczhofeni kórus tagjait szeretnék vendégül látni, hogy minél előbb jelentkezzenek a Polgármesteri Hivatalban vagy a 240-411-es telefonszámon. A világtalálkozó három napig tart, augusztus 4-6-ig. A külföldi vendégek részére 2 napon van fakultatív program szervezve. 7-én Békéscsabára látogathatnak el, az Evangélikus Nagytemplomba és a Munkácsy Mihály múzeumba.  Különösen az allerheimiekre gondoltunk, hiszen ott sokan evangélikus vallásúak. 8-án, kedden Szegedre kirándulhatnak, ahol Gyulai Endre megyéspüspökkel találkozhatnak. Természetesen úgy mint 2 évvel ezelőtt, az elekiek számára is szervezünk kiállítást, amennyiben lesz rá jelentkező. A szombati, vasárnapi zenés esttel kapcsolatban szintén folynak a tárgyalások a fellépőkkel. Igyekszünk megőrizni a hagyományokat, de új rendezvények is lesznek. Augusztus 4-én, pénteken 1830-tól felolvasó est lesz magyar és német nyelven dokumentumok és személyes leírások alapján. Itt számítunk a pedagógusok segítségére. Ugyan úgy mint két éve, a szervezők semmilyen tiszteletdíjat nem kapnak.
A programról:
2006. augusztus 4. (péntek)
12.00 Radványi György Középiskola és Szakképző Intézet Tangazdaságában Gulyásparti.
13.00 -15.30 Érkező vendégek fogadása Elek város határában
16.00  Vendégek köszöntése
16.15 Ünnepélyes bevonulás hintókkal és zenei kísérettel
Harangszó
17.00 Az érkező vendégek ünnepélyes fogadása a Polgármesteri Hivatal mögötti téren;
Ünnepi beszédet mond Pluhár László polgármester.
17.15 Ünnepi műsor, melynek résztvevője Mácsa küldöttsége (Románia)
18.00 Az Eleker Heimatkomitee és a Kulturkreis Elek fotókiállításának megnyitója a Leimen Házban, „Honfitársaink keresztútja – a 60 évvel ezelőtti kiűzetés Magyarországról” címmel
18.30 A kiűzetés alkalmából dokumentumműsor eredeti anyagokból (Lemein ház)
Polgármesteri Hivatal mögötti téren zenés est
20.00 Deja Vu
2006. Augusztus 5. (szombat)
9.00  Német nyelvű szentmise a Római Katolikus Templomban, a misét celebrálja:
10.15  Ünnepi műsor és koszorúzás az Országos Kiűzetési Emlékműnél magyar és német nyelven (Dr. Mester György Általános Iskola tanulói és Lénárt Istvánné igazgató részvételével)
11.30 Koszorúzás a Hősök Kertjében
14.00 Hevesi Imre gyermekműsora Egész délután zenés szórakoztató program a Polgármesteri Hivatal mögötti téren
Közben hagyományos főzőverseny a Reibel Mihály Művelődési Központban 9.00-tól.
16.00 Kiállítások megnyitója Szegvári Lívia selyemfestő
Az irodalmi és képzőművészeti pályázatok eredmény hirdetése
19.00  Utcabál a Polgármesteri Hivatal mögötti téren
20.00  Hagyományos batyus svábbál a Sport csarnokban játszik a Baranya Sramli Véméndről 
Belépő díj 1000 Ft.
2006. augusztus 6 (vasárnap)
10.00  Ünnepi szentmise a Római Katolikus Templomban
11.15  Megemlékező műsor magyar és német nyelven a Római Katolikus Temetőben
14.00  Elek város 10. születésnapja Elek legidősebb, legfiatalabb polgárának köszöntése, majd a születésnapi torta szeletelése
15.00  Fergeteges Folklór délután
19.00  Zenés est Elekiek bálja
22.00  Tűzijáték
22.20  Elekiek bálja folytatódik
Köszönöm a tájékoztatást, további sikeres szervezőmunkát kívánok.
Lantos Mihályné

Helyesbítés
A 2006. májusi számban a „Hírek, röviden” című írásomat, az alábbiak szerint helyesbítem:
A Magyar Vöröskereszt Helyi Szervezete 20 éve él, és dolgozik városunkban. 2006. január 01.-től új vezetője: Rocskár Jánosné. A „bébi” kor, kizárólagosan az új vezetésű szervezetre vonatkozott. Az új vezetőtől szíves elnézést kérek.
Rostásné Hotya Valéria

Választási tudnivalók
Tisztelt Választópolgár!
Az Országgyűlés elfogadta a kisebbségi önkormányzati képviselők választásáról, valamint a nemzeti és etnikai kisebbségekre vonatkozó egyes törvények módosításáról szóló 2005. évi CXIV. törvényt.
Az említett jobszabály változás eredményeként amennyiben Ön a nemzeti és etnikai kisebbségek jogairól szóló törvényben meghatározott (bolgár, cigány, görög, horvát, lengyel, német, örmény, román, ruszin, szerb, szlovák, szlovén, ukrán) kisebbségekhez tartozik, lehetősége lesz részt venni 2006. őszén a helyi önkormányzati választásokkal azonos napon megtartásra kerülő települési kisebbségi önkormányzati választáson. A települési kisebbségi önkormányzati választáson csak az a polgár szavazhat, aki a már felsorolt tizenhárom kisebbség egyikéhez tartozik, és a kisebbséghez tartozását nyilatkozatával vállalja. Továbbá 2006. október 1. napjáig nagykorúvá váló magyar állampolgár és választójoggal rendelkezik, valamint szerepel a kisebbségi választói jegyzékben.
A kisebbségi választói jegyzékbe való felvételét 2006. június 1. napjától kezdődően 2006. július 15. napján 16 óráig kérheti a lakóhelye szerinti település jegyzőjétől a már postai úton eljuttatott kérelem-nyomtatványon. A kérelmet a Polgármesteri Hivatal épületében található gyűjtőládába lehet bedobni, vagy levél útján juttathatja el a jegyzőhöz. (A levélnek július 15-ig kell megérkeznie.) A választópolgár felvételét csak egy kisebbség választói jegyzékére kérheti, ellenkező esetben valamennyi kérelme érvénytelen. A jegyző július 15-ig dönt a kérelmező kisebbségi választói jegyzékbe vételéről. A kisebbségi önkormányzati választást akkor tűzi ki a helyi választási bizottság, ha a településen az adott kisebbség választói jegyzékében szereplő kisebbségi választópolgárok száma a választás kitűzésének napján eléri a 30 főt.Röviden összefoglalva:csak annak a választójoggal rendelkező magyar állampolgárnak kell kitöltenie a postai úton már eljuttatott kérelem-nyomtatványt, aki valamilyen kisebbséghez tartozónak vallja magát és a kisebbségi önkormányzati választáson szavazatával támogatni kívánja az érintett kisebbséget. Ha nem vallja magát egyik kisebbséghez tartozónak sem akkor a kérelem-nyomtatvánnyal semmit nem kell tennie. 
Kovács Zsuzsanna, Helyi Választási Iroda tagja

Képviselő-testületi ülésről
Elek Város Képviselő-testülete 2006. május 29-én tartotta soros ülését. Pluhár László polgármester úr köszöntötte a megjelenteket és a kedves TV nézőket. Megállapította, hogy az ülés határozatképes. A jegyzőkönyv hitelesítésére felkérte, javasolta Drágos József és Rédei Zoltán képviselőket. A testület egyhangúan elfogadta a javaslatot.
Ezután Pluhár László tájékoztatta a testületet a lejárt határidejű határozatok végrehajtásáról, mely anyagot az Ügyrendi Bizottság elfogadásra javasolt. A testület elfogadta a tájékoztatót. Pluhár László javaslatot tett a meghívóban szereplő napirendekre. Singer Ferenc arról érdeklődött, hogy a Radványi György Középiskola beadványa bekerült-e a napirendek közé. Pluhár László szerint először azokat a Kulturális Bizottságnak kellene tárgyalni. Singer Ferenc szeretné, ha megtárgyalásra kerülne az indítvány. Dr. Kerekes Éva nem javasolta napirendre venni a beadványt. Dr. Heim Lajosné szerint a téma megfelelően körül lett járva, a kérdés megoldása: tárgyalja a képviselő-testület. Az anyag megtárgyalása mellett a képviselők közül 14-en igen, 2 fő nem szavazattal szavazott. Pluhár László a képviselők vagyonnyilatkozatáról kért tájékoztatást az Ügyrendi Bizottság elnökétől. Klemm István közölte, hogy a bizottság nem tárgyalta, de 3 kivétellel teljesítették a kötelezettségüket. Dr. Kerekes Éva ismertette a jogszabályt, majd Pluhár László kérte, hogy a bizottság tárgyalja meg, és adjanak tájékoztatást. Ezután a 2005. évi költségvetés végrehajtását tárgyalták meg, majd a 2005. évi zárszámadási rendeletet alkották meg a képviselők. Gál Attila nem találta elfogadhatónak a költségvetés végrehajtásáról szóló tájékoztatót, mivel több olyan döntés volt, amelyet a polgármester és a hivatal nem hajtott végre. Dr. Kerekes Éva kérte, hogy szám szerint jelölje meg azokat a határozatokat, amelyek nem lettek végrehajtva. Gál Attila konkrétan említette egy 250 ezer Ft-os számla kifizetését (a Bt. Elvégezte a munkát, a hivatal nem tehette meg, hogy nem fizeti ki a számlát) a vasúton túli munkálatok megállását – a jegyzőnek tájékoztatási kötelezettsége lett volna. Pluhár László elmondta, hogy volt egy bejelentés, amely akadályozta a munkát. A pénzügyi akadály pedig az volt, hogy 10 millió Ft helyett, 30 millió Ft lett elköltve. Klemm István elmondta, hogy valaki “megfúrta” a vasúton túli útépítést, meggyőzte az ott lakókat, hogy tegyenek bejelentést, hogy nem jó az út.
Kun Istvánné szerint (a kifizetéssel kapcsolatban) érvényes szerződés mellett eleget kell tenni a kötelezettségnek. Kurucz Béla és Dr. Heim Lajosné is kifejtette véleményét az útépítéssel kapcsolatban. Singer Ferenc kérte a polgármestert, hogy a kampány ne ma induljon el. Drágos József hozzászólásában elmondta, hogy a bejelentőkre valaki hatást gyakorolt, és megnevezte Nánási Mihályt. Nánási Mihály kijelentette, hogy ha ez az akadálya annak, hogy megszavazzák a zárszámadást büntető feljelentést fog tenni maga ellen. Klemm István javasolta, hogy zárják le a vitát, mely javaslatot a képvielő-testület elfogadott, Nánási Mihály név szerinti szavazást kért. 13 igen, 2 ellenszavazattal, 1 tartózkodással megszavazták az önkormányzat 2005. évi zárszámadásáról. Pluhár László szavazásra bocsájtotta az egyszerűsített beszámolót – 14 igen, 2 nem szavazattal elfogadták. Ezután az Eleki Víz- és Csatornamű Üzemeltető Kft. Éves beszámolója következett a 2005. évi üzleti tervéről. Dr. Kurucz Béla szerint nem ártana a lakosság figyelmét felhívta az állattartási rendeletre, amelyben szabályozni kellene, hogy az állattartók tartsák is be. Nánási Mihály azt kérdezte, hogy akinél vasárnap szippantanak a szennyvizet tudja- e fogadni az EVI Kft.? Végül a testület 16 igen szavazattal elfogadta a beszámolót.
III. Napirend. Közbeszerzési terv. Pluhár László elmondta, hogy az eredeti előterjesztés a 2006. március 27-i ülés anyagában van.
A képviselő-testület egyhangúan elfogadta Elek Város Önkormányzata és intézményei közbeszerzési tervét, majd a pótanyagban található terv módosítását. IV. napirend: A luxusadóról szóló rendelet megalkotása. A képviselő-testület 16 szavazattal elfogadta.
V. napirend: Egyebek, bejelentések
 - Pénzügyi Bizottsági tag és  elnök megválasztása. Klemm István ismertette az Ügyrendi Bizottság javaslatát, e szerint Dr. Kuruczné Czvalinga Juditot a bizottság elnökének, Gura Tamást bizottsági tagnak javasolták. Miután Dr. Kuruczné Czvalinga Judit nem vállalta a felkérést Turóczy András Bakos Ferencet javasolta, aki Pluhár László kérdésére igennel válaszolt. Nánási Mihály név szerinti szavazást kért az elnök és a tag személyében. A képviselő-testület a Pénzügyi Bizottság elnökének Bakos Ferencet választotta, 14 igen és tartózkodással. Tagjának Gura Tamást 15 igen szavazattal és 1 tartózkodással megválasztotta.
 - A belső ellenőri jelentést 16 szavazattal elfogadta a képviselő-testület.Kisebbségi önkormányzatok beadványai
Drágos József kérte, hogy vegyék le a beadványt a napirendről. 
Eleki Németek Egyesülete
Kun Istvánné elmondta, hogy eddig a szokás szerint akkor történt a támogatás kifizetése, amikor az önkormányzat kérte. Sajnos a forrásként a pénzmaradvány lett megnevezve, ami nincs, így más forrást kell találni. Pluhár László hangsúlyozta, hogy nem arról van vita, hogy ki kell- e fizetni a támogatást, csak a forrást kell megtalálni hozzá. A 16 igen szavazattal meghozott döntés szerint záros határidőn belül 400 e Ft-ot kell kifizetni a Német Egyesület részére.
Radványi György Középiskola beadványa
Lénárt Istvánné kifogásolta, hogy nem volt tudomása arról, hogy ilyen téma is megtárgyalásra kerül. Javasolta, hogy szűk keretek között beszéljék meg a dolgokat, ne a nyilvánosság előtt. Felháborítónak találta, hogy egyes beadványok hosszú ideig állnak, mások egy szóra megtárgyalásra kerülnek. Beszélt a Tálentummal 12 éve kötött szerződésről, a városi rendezvényeken való részvételről.
Zámbó András igazgató beszélt arról, hogy a fenntartók javaslata alapján fordult a testülethez, hiszen csak nekik van jogkörük megállapodást kötni. Elmondta a képzés előnyökkel járhat, ha megteszik a lépést – Elek város érdekében történik, a tanulók észre sem veszik a változást. Többen megkérdezték, hogy miért kell most dönteni?
Zámbó András elmondta, hogy a közgyűlés most módosítaná az alapító okirtaot, és a telepheyek hiányoznak. A döntés szeptember 4-ig elegendő, ha megszületik .
Drágos József szerint hiba volt ezt a kérdést napirendre tűzni.
Lénárt Istvánné szerint Czirok Mihálynak itt kellett volna lennie, ő tud válaszolni a feltett kérdésekre. Lénárt Istvánné szerint az előterjesztésnek végig kell mennie a bizottságokon és utána kell tárgyalni. A képviselő-testület 16 igen szavazattal a következő határozatot hozta: A Radványi György Középiskola beadványát a soron következő ülésen külön napirendként tárgyalja a testület az érintettek jelenlétében, miután a bizottságok véleményt nyilvánítottak. 
Lantos Mihályné

Választások után
Riport Völgyesi Istvánnal az MSZP helyi elnökével. 
- Hogyan értékeli a választási eredményeket országosan és helyben?
- Az áprilisi képviselőválasztás eredményeként az MSZP-SZDSZ koalíció alakíthatott kormányt, vezetheti újabb 4 évig Magyarországot. Az azóta eltelt időszakban nyilvánosság előtt, magánbeszélgetéseken  sokan, sokféleképpen értékelték a végeredményt. Ami biztos: „nem  élünk rosszabbul, mint 4 éve!” A lakosság többsége nem akarta leváltani a koalíciót. A szocialista párt kampánya sikeresebb volt. Ha párhuzamot vonok a két párt között, alapvető különbségeket látok: - stílus: a jobboldal harsány, hibákat kereső, azt felnagyító, agresszív, a győzelemért minden eszközt bevető kampánya, szemben az MSZP visszafogottabb, a bizonytalanok megnyerésére irányuló törekvésével; - a társadalmi, gazdasági harántság, az  önerőre támaszkodás, a mi magyarok megmutatjuk– nézettel szemben, a világra, Európára nyitott, a lehetőségeket kihasználni akaró, a nagy konfliktusokat elkerülni akaró politikával;  Gazdaság- politikájában az Orbán kormány keresletnövelő, az állami kiadásokat növelni szándékozó terveivel szemben a belföldi fogyasztás kisebb csökkentésével akar egyensúlyt teremteni. 
A választási eredmény alakításában véleményem szerint a rátio mellett , az emóció legalább akkora szerepet játszott. Egy-egy régió, település, népességcsoport társadalmi beállítódása, kulturális hagyománya az eredményekben folyamatosan visszaköszön.
Eleken például az országgyűlési helyi választásokon leadott 
szavazókörönkénti voksok is adnak ebben eligazodást. Úgyszintén jelentős befolyásolási okok lehetnek a résztvevő személyiségek, programok. A pártok vezetői nagyon meghatározók voltak. Gyurcsány Ferenc Új Magyarország?programja, Orbán Viktor MAO-i ?minél rosszabb, annál jobb? kampányával szemben is győzött! Ez folytatódott a választás után is. Tartok tőle a helyi önkormányzati választás is e mentén folytatódik. A tűzet oltani kell, nem szítani.
- Milyen stratégiát dolgoztak ki a helyi választások eredményesebbé tételére?
- Mindenesetre igyekszünk alaposan felkészülni. Bemutatni, hogy  Pluhár László polgármesterrel az élen milyen sikeres lett Elek. Képviselő jelöltjeink legyenek ismert, a többség által támogatott,  hiteles emberek. Kiemelt fontosságot tulajdonítunk a kampány stílusának. Fontosnak tartjuk az értő, tudatos hangot, az emberek megnyerését. Stratégiánk, hogy nincs stratégiánk! Szervezetünk meghatározó személyiségei, önkormányzati képviselői, a város polgármestere, akik személyes tudásukkal jelentenek garanciát ma is a mindennapi politikában.
Lantos Mihályné

Választások után
Az országgyűlési választások befejeződtek, az eredmények ismertek, vagyis országos szinten a mostani kormány győzött, de Eleken mind a két fordulóban, minden körzetben a Fidesz-KDNP kapott legtöbb szavazatot! Ezekről kérdeztük Tolnai Pétert, megyei képviselőt, a helyi Fidesz vezetőjét, aki a következőket mondta el lapunknak: Az egyik szemem sír, a másik pedig nevet, hisz a Fidesz országosan veszített, Eleken viszont mindenütt győzni tudott, aminek mindenképpen örülni kell. Eleken kimondottan mocskolódó és negatív kampányt folytatott az ellenfelünk, de mi nem vettük fel a kesztyűt. Az a véleményem, hogy ezt a negatív kampányt minden jóérzésű ember elutasította városunkban. Hiteles politikáról csak akkor beszélhetünk, ha azt hiteles emberek is képviselik. Úgy hiszem, hogy városunkban összeállt egy ütőképes, valóban
hiteles emberekből álló csapat, amely ma már egy nagy családnak is tekinthető. A helyi választók szavazataikkal azon óhajukat is kifejezték, hogy inkább van igény egy polgári értékrendre épülő politikára, de a többség nem vevő a
demagógiára, az ígérgetésekre!
A választások során a Fidesz követett el hibákat is, amit a későbbiekben mindenképpen ki kell értékelni. Az egyik legfontosabb az, hogy a polgári
erők továbbra is összefogjanak! Az embernek azonban nem csak hátra, hanem előre is néznie kell, hisz nemsokára itt lesznek a helyhatósági választások, amit a Fidesz meg szeretne nyerni, most már erre készülünk. 
-Milyen stratégiát dolgoztak ki a helyi választások megnyerésére? 
-A mi stratégiánk legfontosabb eleme, hogy hiteles jelöltjeink legyenek. Turóczy András jelenlegi Fideszes alpolgármester személyében olyan polgármester jelöltünk van, aki reményeink szerint élvezi Elek város lakosságának megbecsülését és bizalmát. A város arculatát és fejlődését hosszú évek óta jobboldali többségű testület formálta és alakította, ha ez a jövőben is így marad, garanciát látok arra, hogy Elek városa tovább fejlődjön és az itt élő emberek, jól érezzék magukat lakóhelyükön. Képviselő jelöltjeink kiválasztásánál elsődleges szempont volt, hogy az elveink megtartása mellett elsősorban Elek városát és lakóinak érdekeit képviseljük akár politikai érdekek fölé helyezve is. Kampányunk során mi meggyőzi és nem megfélemlíteni kívánjuk a választókat. Végül meg szeretném köszönni azoknak a szavazatát, akik mind a két fordulóban a Fidesz-t támogatták, amivel a helyi győzelmet tették lehetővé.
Rapajkó Tibor

Tájékoztatás Kisebbségi névjegyzékbe felvettek számáról
A 25/2006. (V. 5.) BM rendelet 2. § (2) bekezdés f) pontja alapján tájékoztatom Elek Város lakosságát, hogy a kisebbségi önkormányzati választással kapcsolatosan az alábbi kisebbségekre vonatkozóan ékeztek be kérelmek Eleken 2006. 
június 22-ig: cigány: 148 fő, német: 79 fő, román: 118 fő, szlovák: 1 fő.
Dr. Kerekes Éva, Helyi Választási Iroda Vezetője

Jeles napok júniusban
Június 8. - Medárd napja
Közismert időjárásjósló nap. A közhiedelem úgy tartja, hogy ha ezen a napon esik az eső, akkor negyven napig esni fog.
Június 10. - Margit napja
A vértanú Szent Margit ünnepe. Ezen a napon nem szabad kinyitni az ablakot, mert akkor abban az évben sok lesz a légy.
Június 13. - Páduai Szent Antal napja
Ez a nap az Ő ünnepe. Magyarország újkori templomaiban elmaradhatatlan a szobra, az előtte álló pénzgyűjtő persellyel. Ennek tartalma a szegényeket segítette. E naphoz kapcsolódott a „Szent Antal tüze” vagyis az orbánc gyógyítása ráolvasással. Ezt a napot dologtiltó napnak is tekintették, nem volt szabad lisztbe nyúlni, mert akkor kelések nőnek e kézen.
Június 24. - Szent Iván napja
A nyári napforduló ünnepe, a szertartásos tűzgyújtás egyik jeles napja. A Szent Iván - napi tűzgyújtáshoz különböző hiedelmek fűződnek. Az ekkor gyújtott tűzről azt tartották, hogy megvéd a köd, a jégeső és a dögvész ellen.
Június 29. -Péter-Pál napja
Szent Péter és Szent Pál apostolok voltak, akik feltehetően ezen a napon szenvedtek vértanúhalált. Elsősorban Szent Péter apostol ünnepe, akit a halászok patrónusaként tiszteltek.
Nádor Mária

Pünkösdi lovasverseny
Az Eleki Szabadidős Lovasklub tagjainak és természetesen a Barna-estvérpár irányításával évek óta Elek város egyik nevezetes rendezvényére kerül sor június 4-én - a Barna-tanyán. Meghívásos fogathajtóversenyt szerveztek immár VII. Alkalommal, mely a C kategóriás amatőr fogathajtó bajnokság II. fordulója volt. A rendezvényt nagyon sok feladat előzte meg. A vendéglátásra pályázatot írtak ki, melyet ifj. Drágos Józsefné nyert meg. A résztvevők a megye egész területéről jelezték részvételüket, sőt Hajdú-Bihar és Csongrád megyéből is érkeztek versenyzők. Csak érdekességként írom le, hogy vendégek voltak Miskolcról, Ajkáról is. A helyi Szabadidős Lovasklub és a barátaik segítségével sikerült a vendéglátás feltételeit megteremteni, A versenyen bemutatót tartott Barna János lipicai 4-es fogatával Barna Gergely nóniusz 4-es fogatával. Fellépett a nagyszénási voltige csoport, Komádiból csikós bemutatót hoztak, de fellépett Deli Dániel Csanádpalotáról is. Az esős, hideg ellenére nagyon sokan keresték fel a rendezvényt. Közel 5-600 fő vett részt, és természetesen a gyereksereg – akik pónilovakon lovagolhattak. Az ebéd ismét kivívta a résztvevők elismerését – birka- sertéspörkölt, halászlé volt, amivel kedveskedtek a résztvevőknek! Sajnos kevés támogatójuk van, mégis szeretnék, ha megemlíthetnék azokat akik valamilyen módon hozzájárultak a rendezvény lebonyolításához.
A VII. Pünkösdi Fogathajtó verseny támogatói:
Wesselényi Miklós Sport 
Közalapítvány
Polgármesteri Hivatal
Kulturális Bizottság
Pluhár László
Radocomp Szaküzlet
Rédei Zoltán
Városüzemeltetési és 
Karbantartó Szolgálat
Gyeraj Mihály
Id. Botás László
Id. László János
Nedró György
Radványi György Középiskola
Árgyelán György - (Városi Művelődési Központ)
Papp László
Nisteriuc György
Tűri László és családja
Drágos Józsefné
Feró Gumiszervíz
Horgász Egyesület vezetősége és Szekeres László
Herczeg Barnabásné 
és családja
Krizsánné, Elekesné
Galbács Mihály
Cselényi György
Cserháti Tivadar
Váradi Boldizsár
Valamint köszöntjük tagjaink, családjaink és barátaink segítségét.
A versenyen született 
eredmények:
A kettes fogatok közül az összevetés izgalmas versenyét végül Medvegy Zoltán (Kondorosi LK) nyerte itt is hibátlan hajtással, a sarkadi ifj. Kemecsi István (Gyeraj Lovastanya) előtt. Harmadik lett a házigazdák hajtója, Barna János. Az amatőr kettes fogathajtók számára értékes bajnoki pontokat jelentette az akadályhajtás első hat helye. Az egyes fogatok között ebben a számban a gyulai Demkó Zsolt (Gyeraj Lovastanya) nyert Emenet György és Góz Andrea előtt, ők mindketten a sarkadi LK színeiben hajtanak. A kombinált hajtást, ahol maratonelmekel nehezített a pálya, 14 kettes fogat és három egyes fogat vállalta. Az első helyen megismétlődött az akadályhajtás eredménye, Medvegy Zoltán és Demkó Zsolt nyert. A kettesek között Dell Dániel (Nagymágocsi LK), Borsos Béla (Sarkadi Lk) a további sorrend. Az egyeseknél Barna Gergely (Eleki LK) végzett a második helyen, őt követte Szolnoki Ferenc (Sarkadi LK). A fuvarosok is rajthoz álltak, a versenyt Oláh Antal nyerte Cselényi György és Botás Jakab előtt (mind eleki). A nap végén átadták a Pünkösd.kupa vándorserleget az akadályhajtás győzteseinek, 2006-ban Medvegy Zoltán és Demkó Zsolt érdemelte ki a díszes trófeát. Köszönet a rendezésért, a hagyományápolásért melyet évek óta önzetlenül, erőt, egészséget nem kímélve végeznek. 
Lantos Mihályné